DA Den Europæiske Unions Tidende C 71/25

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2009/C 71/11)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»AMARENE BRUSCHE DI MODENA«

EF-Nr.: IT-PGI-005-0714-23.07.2008

BGB ( X ) BOB ( )

1. Betegnelse

»Amarene Brusche di Modena«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype [jf. bilag II]

Kategori 1,6. Frugt, grøntsager og korn, også forarbejdet

3.2. Beskrivelse af produktet med betegnelsen »Amarene Brusche di Modena«

Ved markedsføringen har syltetøj med betegnelsen »Amarene Brusche di Modena« BGB en blød konsistens og en karakteristisk, intens rødbrun farve med et mørkt skær. Det har et brydningsindeks på 20° på mellem 60 og 68 % Brix. Den typiske surhedsgrad ligger på en pH-værdi mellem 2,5 og 3,5. Det færdige produkt indeholder 70 % frisk frugt.

Den karakteristiske smag ved syltetøjet AMARENE BRUSCHE DI MODENA IGP holder balancen mellem sød og bitter, der kan opfattes som en anelse syrlig. Ved markedsføringen har syltetøjet »Amarene Brusche di Modena« et sukkerindhold på mindst 60 %.

3.3. Råvarer (kun for forarbejdede produkter)

Som råvare til fremstilling af »Amarene Brusche di Modena« BGB anvendes surkirsebær fra plantager, hvor følgende sorter dyrkes: Amarena di Castelvetro, kortstilket Amarena di Vignola, langstilket Amarena di Vignola, Amarena di Montagna, Amarena di Salvaterra, Marasca di Vigo, Meteor, Mountmorency og Pandy.

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Dyrkning af kirsebær og fremstilling af »Amarene Brusche di Modena« BGB skal foregå i det under punkt 4 anførte produktionsområde, da, som det fremgår af punkt 5.1, det afgrænsede geografiske område er kendetegnet ved at have gunstige vækstbetingelser for kirsebær.

3.6. Særlige regler vedrørende udskæring, rivning eller emballering osv.

Syltetøj med betegnelsen »Amarene Brusche di Modena« skal pakkes i det afgrænsede produktionsområde, jf. punkt 4, for at garantere produktets oprindelse og kontrollen hermed og for at forhindre, at produktet mister sine særlige egenskaber, jf. punkt 3.2, samt for at undgå pasteurisering, der kunne ændre syltetøjets typiske smag, der netop skyldes den gode balance mellem syrlighed og sødme.

Syltetøjet »Amarene Brusche di Modena« BGB færdigpakkes i beholdere fremstillet af glas eller hvidblik med et rumindhold på 15 ml, 212 ml, 228 ml, 236 ml, 314 ml, 370 ml, 2 650 ml og 5 000 ml. Beholderne med 2 650 ml og 5 000 ml er til erhvervsmæssig brug.

3.7. Specifikke mærkningsregler

Logoet for betegnelsen »Amarene Brusche di Modena« BGB forestiller bogstavet A, hvor der i stedet for bogstavets vandrette streg er anbragt et surkirsebær med stilk og blad. Figuren er indpasset i et kvadrat på 74 × 74 mm. Under bogstavet står fordelt på tre linjer inskriptionen »AMARENE BRUSCHE DI MODENA I.G.P.«. Logoet kan proportionelt tilpasses til forskellige anvendelser.

4. Præcis afgrænsning af det geografiske område

Området for dyrkning af frugten og fremstilling af »Amarene Brusche di Modena« BGB omfatter følgende kommuner: Bastiglia, Bomporto, Campogalliano, Camposanto, Carpi, Castelfranco Emilia, Castelnuovo Rangone, Castelvetro di Modena, Cavezzo, Concordia sul Secchia, Finale Emilia, Fiorano Modenese, Formigine, Guiglia, Maranello, Marano sul Panaro, Medolla, Mirandola, Modena, Montese, Nonantola, Novi di Modena, Pavullo nel Frignano, Prignano sul Secchia, Ravarino, S. Cesario sul Panaro, S. Felice sul Panaro, S. Possidonio, S. Prospero sul Secchia, Sassuolo, Savignano sul Panaro, Serramazzoni, Soliera, Spilamberto, Vignola og Zocca i provinsen Modena og det tilgrænsende område i provinsen Bologna, hvor kun følgende kommuner er omfattet: Anzola nell'Emilia, Bazzano, Castel d'Aiano, Castello di Serravalle, Crespellano, Crevalcore, Monte S. Pietro, Monteveglio, San Giovanni in Persiceto, Sant'Agata Bolognese, Savigno og Vergato.

5. Tilknytning til det geografiske område

5.1. Det geografiske områdes egenart

Det område, hvor syltetøjet »Amarene Brusche di Modena« BGB fremstilles, er kendetegnet ved meget dyb jord, der generelt er frugtbar og velstruktureret, meget porøs og gennemtrængelig. Den lerblandede sandjord med ringe lerindhold er derfor yderst velegnet til dyrkning af surkirsebær, der kræver en gennemtrængelig, veldrænet og luftig jord. På grund af deres særlige struktur og tekstur er disse jorder meget porøse med en god drænevne og dermed en høj gennemluftningskapacitet. Dyrkningsområdet gennemskæres af et tæt net af naturlige og kunstigt anlagte vandløb. Klimaet er fortrinsvis subhumidt, i de lavereliggende dele af sletten omkring Modena subaridt, hvilket giver særlig gunstige vækstbetingelser for surkirsebær.

5.2. Produktets egenart

Den beskyttede geografiske betegnelse »Amarene Brusche di Modena« adskiller sig fra de øvrige produkter inden for samme varekategori ved især de særlige organoleptiske og fysisk-kemiske krav til råvaren, som kommer fra de surkirsebærsorter, der dyrkes i produktionsområdet. Det gælder især syltetøjets karakteristiske smag, som har en fin balance mellem sød og bitter, der kan opfattes som en anelse syrlig. Et andet særligt kendetegn ved produktet er den naturlige fremstillingsproces, som er baseret på koncentrering ved termisk fordampning af frugten uden tilsætning af fortykningsmidler, farvestoffer eller konserveringsmidler samt et højt frugtindhold i forhold til den tilsatte sukkermængde og ingen yderligere efterfølgende forarbejdningsgange før pakningen.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Ansøgningen om anerkendelse af »Amarene Brusche di Modena« som en beskyttet geografisk betegnelse begrundes med produktets omdømme og kendthed. Syltetøjet »Amarene Brusche di Modenas« omdømme fremgår af den omfattende litteratur, som bekræfter den stedlige befolknings særlige kundskaber og kompetence, der er videregivet fra generation til generation. Det, der ligger til grund for disse kompetencer, var behovet for hurtig forarbejdning af en frugt med lav holdbarhed. Det har frembragt et produkt, der først og fremmest er kendt og værdsat for den naturlige fremstillingsproces.

Som belæg for produktets omdømme bør det især tages i betragtning, at der findes en produktiv zone inden for det i punkt 4 nævnte område, hvor der allerede ved starten af forrige århundrede var mange kirsebærbedrifter og derudover centre for indsamling og nedfrysning af frugten og forskellige småvirksomheder og små og mellemstore virksomheder, der fremstillede syltetøj. De bedrifter, som beskæftiger sig med produktionen, har samlet set over 350 ansatte og tegner sig for en ganske stor del af produktionen. De første forsøg med intensiv kirsebærdyrkning gennemførtes i 1882 af en advokat, Luigi Mancini, på hans bedrift »La Colombarina« ved Vignola. Allerede i 1820 er der vidnesbyrd om, at den berømte botaniker Giorgio Gallesio fremhævede praksis med at »plante kirsebærtræer rundt om husene på landet med henblik på fremstilling af sirup, konserverede produkter, marmelade, budding og kager«, eftersom der var en lang tradition i Modenas landbrugsprovins for fremstilling af produktet i husholdningerne.

Talrige gamle opskrifter dokumenterer, at produktet i tidens løb er blevet anvendt i både husholdninger og småvirksomheder til fremstilling af områdets typiske kager, fra de fineste til de nyeste, hvor der foreslås anvendelse af syltetøjet til især fremstilling af hjemmelavede tærter. Bevis herpå kan findes i to modenesiske håndskrifter fra det 19. århundrede. Det første består af fire hæfter, som er ført af fire generationer af borgerlige familieoverhoveder og offentliggjort i 1970, det andet håndskrift, som blev offentliggjort i 2002, stammer fra Ferdinando Cavazzoni, der var køkkenforvalter ved Casa Molza. I begge håndskrifter findes opskrifter på fremstilling af syltetøj.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006)

Denne forvaltning har indledt den nationale indsigelsesprocedure ved at offentliggøre forslaget om anerkendelse af den beskyttede geografiske betegnelse »Amarene Brusche di Modena« i Den Italienske Republiks officielle tidende nr. 169 af 21. juli 2004.

Den konsoliderede udgave af produktionsbestemmelserne kan ses på webstedet:

— www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg eller

— direkte på ministeriets websted (www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all'esame dell'UE (Reg CE 510/2006)«.

(1) EUT L 93 af 31.3.2006, s. 12.